**Közhasznúsági Jelentés 2013**

**BESZÁMOLÓ**

2013-ben az alapítvány tovább folytatta a gyermekek napközbeni ellátásának tevékenységét bölcsődében és a családi napköziben.

Az alapítvány főbb bevételei az évben a közhasznú tevékenység folytatásának ellenértékeként kapott térítési díjakból, az állami normatívából, valamint adományokból tevődtek össze. További bevételi forrásunk volt a jövedelemadó utáni 1%-os juttatások. Bevételeink sajnos a 2013-as évben tovább csökkentek. Valószínűleg a gazdasági válság okozta, hogy a családok sok esetben nem tudták kifizetni a térítési díjat. Ilyenkor egyéni mérlegelések során a kuratórium megítélte a kedvezményes térítési díjat a bölcsődei ellátásért.

Bevételeink csökkenésének további oka, hogy a bölcsődés gyerekek száma az év második felében átlagosan 5-6 fővel elmaradt a lehetséges maximális létszámtól.

2013-ban a 2012-es jövedelemadók után kapott összeget az elhasználódott udvari és benti játékok pótlására, valamint karbantartási, felújítási munkálatokra fordítottuk.

A közhasznú tevékenység ráfordítására szolgált a bevételek nagy része. 2012-es évi ANTSZ hatósági ellenőrzés határozata szerint 2013-ban fizikailag el kell választanunk a családi napközit a bölcsődétől, valamint külön gazdasági bejáratot kell biztosítanunk a bölcsődének. Ennek érdekében 2013. augusztus hónaptól kibéreltünk még egy további házrészt, ahol kialakításra került a családi napközi, külön bejárattal és öltözővel. Ehhez az új épületrészben kialakítottuk az infrastruktúrát, parkettáztunk, festettünk, átalakításra került a konyha. Kialakítottunk egy dolgozói étkezőt, valamint a gyermekeknek tornaszobát és raktárat. Költségvetésünket augusztus hónaptól ez nagymértékben megterhelte: megnövekedtek a bérleti díjaink, valamint a rezsi költségeink.

Az állami normatívát teljes egészében a bölcsőde és családi napközi folyó költségeire (bérjellegű kiadások, bérleti díjak, rezsi költségek), a csoportszobák berendezéseire, játékállományunk bővítésére fordítottuk. Az alapítványi hozzájárulások, adományok nagy részét is a fentiekre költöttük. A kölcsönök visszafizetésére a támogatások szolgáltak. Az év során kettő marketing kampányt folytattunk az adományokból: tavasszal hirdetéssorozatot indítottunk a helyi vecsési hírmondó újságban. Ősszel plakátokat nyomtattunk és helyeztünk el a környék látogatott helyszínein: rendelőkben, művelődési házakban, szintén a félőhely bővítése, illetve adománygyűjtés céljából. A hozzájárulásokból fedeztük a közhasznú tevékenységen túli egyéb tevékenységek költségeit pl. gyermeknapi műsorok, karácsonyi műsorok, kreatív és zenei, tánc-foglalkozások, valamint eszközök bérlése (pl. légvár). Az étkezési térítési díjakat teljes egészében a gyermekek étkeztetésére fordítottuk.

Bevételeink és tevékenységünk kiegészítése érdekében szerződést kötöttünk egy pályázatfigyelő céggel és sajnos sikertelenül pályáztunk a helyi lakosság számára is aktivitást jelentő, népi hagyományokat megjelenítő programokra.

A bölcsődei tevékenység ellátását 2013. június – augusztus hónapokban 1 fő önkéntes technikai dolgozó segítette. Szeptembertől 3 fő főállású gondozónővel láttuk el a tevékenységet. A családi napközi vezetését továbbra is az egy főállású dolgozó látta el. Az év során továbbképzésen dolgozónk nem vett részt, de előirányoztuk a továbbképzést a 2014-es évre.

Augusztusban Magyar Államkincstári ellenőrzésen vettünk részt. A MÁK a 2011-es és 2012-es év gazdálkodását ellenőrizte. Az ellenőrzés során az alapítvány tevékenységét rendben találták, a dokumentációban tapasztalt esetleges hiányosságokat pótoltuk. A még újnak számító NRSZH rendszer használata okozott eltérést a papíron vezetett adatoktól, ezért visszafizetési kötelezettségünk keletkezett. A 2013-as év csökkent gyermek létszáma és a hiányzások további visszafizetési kötelezettséget jelentettek számunkra a kincstár felé, melyeket 2014. év első felében teljesítettünk.

A 2013-as évben vállalkozói tevékenységet nem folytattunk. Induló tőkénk (2007-ben 100.000 Ft.) nem gyarapodott. A tisztségviselők díjazás nélkül látták el feladataikat.

Budapest, 2014-05-22

 Alapítvány Képviselője